San Michele-krisis: Vakbond sê staking is verbyMarius Bosman en Mariette van de Werken spreek stakende werkers toe ná die staking opgeskort is (Foto: Helpende Hand) Die National Union of Public Service and Allied Workers (NUPSAW) het Maandagmiddag bevestig ŉ staking by die San Michele-tehuis vir psigiatriese en gestremde staatspasiënte in Brakpan aan die Oos-Rand is verby. Tony Gumede, ’n verteenwoordiger van NUPSAW, het laat Maandagmiddag skriftelik bevestig werkers sal Dinsdag terugkeer werk toe. Maroela Media het vroeër berig sowat 200 pasiënte in die tehuis is aan hul eie genade oorgelaat nadat nagenoeg 90 personeellede, wat onder meer versorgers, kosmakers en skoonmakers insluit, Vrydag oor lone en bonusse begin staak het. Lede van die publiek het Sondag ingespring om hand by te sit om pasiënte te bad, te voer en te versorg nadat die personeel van dié tehuis begin staak het. Die staking is ŉ beskermde staking aangesien onderhandelinge by die Kommissie vir Versoening, Bemiddeling en Arbitrasie (KVBA) vasgeval het. Die stakers het aangedring op ’n 6%-verhoging, terwyl die tehuis slegs 5% kon aanbied. Hulle het ook griewe oor hul bonusse gehad. Die tehuis het intussen ingestem tot ’n 6%-verhoging, maar kon nie die behoeftes rakende die bonusse bekostig nie. Inwoners van San Michele geniet middagete te danke aan die hulp van nie-stakende werkers en vrywilligers (Foto: Helpende Hand) Die KVBA het aanvanklik verlede week die staking goedgekeur, maar Maandag van deuntjie verander toe Marius Bosman, administrateur van San Michele, ’n klagte daaroor by die KVBA ingedien het. Die KVBA het vervolgens Maandag die staking onwettig verklaar, aangesien die tehuis noodsaaklike dienste lewer aan die meer as 200 staatspasiënte wat van permanente sorg afhanklik is. Bosman het die nuus verwelkom, maar gesê voorbereiding is getref indien die werkers nie Dinsdag opdaag nie. Hannes Noëth, besturende direkteur van Solidariteit Helpende Hand, het Maandag die dood van ŉ pasiënt, wie se naam weerhou word totdat al haar naasbestaandes van haar dood in kennis gestel is, betreur. “Hoe kom ’n samelewing tot ’n punt waar kwesbare en weerlose mense soos bejaardes en gestremdes as wapens gebruik word vir onderhandelinge? Dit is heeltemal onaanvaarbaar,” het hy gesê. Maroela Media het berig ’n 56-jarige vrou is Sondagaand in dié tehuis oorlede. Dit is in dié stadium egter onduidelik of die staking ’n rol in haar dood gespeel het. Bosman het Maandagoggend aan Maroela Media bevestig dat ’n “hoësorg-pasiënt” dood is. “Dit is verskriklik. Dit is egter nog te vroeg om te sê of die pasiënt se afsterwe aan die wegbly-aksie toegeskryf kan word. Ons wil in dié stadium nie oor die oorsaak van haar dood bespiegel nie, maar ’n nadoodse ondersoek sal gedoen word om dit vas te stel. Sodra ons al die feite het, sal ons ’n gesamentlike verklaring met Solidariteit Helpende Hand uitreik,” het hy gesê. Mariette van de Werken vertroos n inwoner (Foto: Helpende Hand) Noëth het bygevoeg Helpende Hand gaan in die nabye toekoms ’n gebeurlikheidsplan bekendmaak sodat soortgelyke voorvalle verhoed kan word. Dié gebeurlikheidsplan word beplan ná dié staking by San Michele en twee onlangse stakings by Huis-Davidtsz, ’n ouetehuis in Pretoria se middestad, waar talle bejaardes die slagoffers was. “Ondanks ons vrywilligers se hulp oor die naweek en die feit dat Helpende Hand gekwalifiseerde verpleegsters en versorgers gehuur het, was dit steeds nie genoeg om die nodige stabiliteit te handhaaf nie. Vyf dokters was vandag by die tehuis om elke pasiënt behoorlik te ondersoek. Ons hoop saam met die tehuis dat bedrywighede Dinsdag na normaal sal terugkeer, maar sal ook intussen volhou om te sorg dat die basiese behoeftes voorsien word,” het Noëth bygevoeg. Mariette van de Werken, streekbestuurder van Helpende Hand se Gauteng-Suidstreek wat sedert Vrydag reëlings getref het om die inwoners te versorg, het Maandag almal wat hul harte vir die weerlose pasiënte oopgemaak het, bedank. “Hier was soveel hartseer en onsekerheid die afgelope vier dae. Die gemeenskap het net hul harte oopgemaak en ons kom bystaan. Ek wil graag dankie sê aan die gemeenskap en al die rolspelers wat saamgekom het in ’n tyd van nood. Om te kon sien hoe die familielede, Helpende Hand se vrywilligers en inwoners van die Oos-Rand saamgestaan het, het my hart warm gemaak. Dit het ook ’n reuseverskil aan die tehuis se inwoners gemaak en mens kon dit op hul glimlagte sien.”